Philippe Nakellentuba Ouédraogo

Philippe Nakellentuba Ouédraogo (født 25. januar 1945 i Konéan i Fransk Øvre Volta) er en burkinsk katolsk erkebiskop og kardinal. Han ble erkebiskop av Ouagadougou i Burkina Faso i 2009.


== Liv og virke ==


=== Bakgrunn ===
Ouédraogo fikk sin første skolegang på École Publique i Kaya (1952-59) og deretter på Petit Séminaire de Pabré i Ouagadougou (1959-67). Deretter studerte han filosofi og teologi på Grand Séminaire Régional de Koumi i Bobo-Diulasso (1967-73).


=== Prest ===
Han ble presteviet den 14. juli 1973 for bispedømmet Kaya. Deretter var han kapellan i katedralsognet i Kaya (1973-78). Deretter dro han til Roma for videre studier ved Det pavelige universitet Urbaniana (1979-83), hvor han tok en doktorgrad i kirkerett. 
Etter å ha fullført sine studier vendte han tilbake til Kaya. Der ble han sogneprest for katedralsognet (1983-91). Han var dommer ved erkebispedømmets tribunal av andre instans i Ouagadougou fra 1984 til 1995 og medlem av det regionale kirkelige tribunal. Han var nasjonal direktør for Œuvres Pontificales Missionnaires (OPM) (1987-96), generalvikar for bispedømmet Kaya (1989-94), direktør for Petit Séminaire Saint Cyprien i Kaya (1992-95) og sogneprest i sognet Notre Dame de l'Assomption i Pissila (1995-96).


=== Biskop, erkebiskop ===
Han ble den 5. juli 1996 utnevnt av pave Johannes Paul II til biskop av Ouahigouya. Han ble bispeviet den 23. november 1996 i katedralen i Ouahigouya av erkebiskop Jean-Marie Untaani Compaoré av Ouagadougou, assistert av biskop Léon Soulier av Limoges og Constantin Guirma, biskop emeritus av Kaya. Han var president for bispekonferansen for Burkina Faso og Niger fra 2001 til 2007.
Han ble den 13. mai 2009 utnevnt av pave Benedikt XVI til erkebiskop av Ouagadougou, landets hovedstad. Han tok erkebispedømmet i besittelse den 13. juni 2009. Han mottok palliet den 29. juni 2009.


=== Kardinal ===
Den 12. januar 2014 offentliggjorde pave Frans at han ville kreere erkebiskop Ouédraogo til kardinal i konsistoriet den 22. februar 2014. Han ble da gitt Santa Maria Consolatrice al Tiburtino som tittelkirke.Han medlem av kongregasjonen for gudstjenesten og sakramentsordningen, kongregasjonen for folkenes evangelisering og det pavelige råd for interreligiøs dialog. 
Den 31. mars 2020 ble det meldt at kardinalen hadde testet positivt for viruset som kan utløse sykdommen Covid-19. Tidligere i mars var en annen av Burkina Fasos biskoper, den pensjonerte Séraphin François Rouamba (emeritert fra Koupela) blitt innlagt etter å ha blitt syk av samme virus.


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Alessandro Mattei (1744-1820) *1777
Kardinal Pietro Francesco Galleffi (1770-1837) *1819
Kardinal Filippo de Angelis (1792-1877) *1826
Kardinal Amilcare Malagola (1840-1895) *1876
Kardinal Giovanni Tacci Porcelli (1840-1895) *1876
Pave Johannes XXIII (1881-1963) *1924
Kardinal Paul Zoungrana (1917-2000) *1960
Erkebiskop Jean-Marie Untaani Compaoré (1933-) *1973
Kardinal Philippe Nakellentuba Ouédraogo (1945-) *1996


== Referanser ==